पाले नै उल्ल-मुल्ल होये दे जन्सकर प्हाड़ें गी ढपदे सार, नकारद नगियां धारां लब्बन लगी पेइयां मनो कुसै लेत्तरालटा (Desert) च ब्हाऊ दी अनमुक्क खेढें-पठेडें करी लेत्तरै दियां भांत-सभांतियां ढेरियां उच्चियां-नीमियां, गोल उब्ब-खडुब्बियां, चब्बू बट्टे दे खी-खी करदियां, आपमुहारियां बनी गेदियां होन। दूरा-दूरा तक्कर खाल-मखाल्ली लम्मा बजोग लेदे, उच्चे-उच्चे प्हाड़ मेरे मलमिद्दा दे पक्खरू गी इयां लग्गारदे हे अश्कें नीह्ठियां धारां होन। इन्ने लम्मे ते खाल-मखाल्ली प्हाड़ें च कुतै बिरले गै सैल्ली चित्रकारी दे नमूने हे आक्खो लेत्तरालटै च सेलत्तरालटे (नखलेस्तान) खिल्लरे दे होन। इनें सेलत्तरालटें बछकारें-बछकारें खड्डा दी लीकर इयां लगदी कुसै चित्तर-कारा नै गोरी दी आपमुहारी लटै गी रंगदे-रंगदे भात-सभांते बल दित्ते दे होन, बजोगी धारें दी जौल गंढाई दित्ती होयै, अक्खें-बक्खें सैल्ले खेत्तर पसेरी टकाये होन ते मदमस्त नदी सुखने सजांदी, गेड्डी होर गेड्डी अपने हिरखी गी तुपदी-तपांदी, मास्सा-मास्सा धारें दी त्रेह् चकांदी-चकांदी ते मते दलासे दे रुग्ग बंडदी-बंडांदी पता निं कुतांह् चली जारदी, लगदा लद्दाख गी त्रेहे रक्खी-रक्खी अपनी लट दस्सी-दस्सी, नखरे करी-करी पता निं लद्दाख दी केह्ड़ी कबुद्धा दा बदला देयै करदी ते लद्दाखी धारां, बल्गई चे चुप्प नचूक मत कुतै कदैं कुप्पड़ हिरदा परिसज्जली पवै, दूरैं-दूरैं लंघदी नदी दा, दूरै-दूरैं फिरदे बदलें दा ते फ्ही त्रेह् चुक्कने पर तन-मन सैल्ला गै सैल्ला होई जाग।